
A litokólsav hatásainak vizsgálata pankreász adenokarcinóma sejtmodellben

A pankreász adenokarcinóma a 7. legletálisabb daganattípus a világon. A daganat korai stádiumban tünetmentes, ezért nehezen diagnosztizálható, ezen felül gyors terjedés és áttétképzés jellemzi, így a betegek 5 éves túlélési esélyét körülbelül 5%-ra becsülik. A hasnyálmirigy daganatok elleni kemoterápiás kezelésében nukleozid-analógokat (gemcitabine), antimetabolitokat (5-fluorouracil), topoizomeráz inhibitorok (irinotecan), taxánokat (Nanoparticle albumin-bound (NAB)-paclitaxel), platina-vegyületeket (oxaliplatin), és ezek kombinációit alkalmazzák. A hasnyálmirigydaganat az összes kezelési módra viszonylag gyengén reagál és a kemorezisztencia kialakulása nagymértékben limitálja a kezelések hatékonyságát.
A litokólsav (LCA) egy másodlagos epesav, mely bélbaktériumok enzimei alakítanak ki egy elsődleges epesavból, a kenodezoxikólsavból (CDCA). Kutatócsoportunk előzetesen már kimutatta, hogy az LCA pleiotróp hatást fejt ki az emlődaganatsejtekben, csökkentve azok agresszivitását. Ezen eredményeket alapul véve, az LCA hatását tanulmányoztam a Capan-2 humán pankreász adenokarcinóma sejtvonalban.
Kísérleteim során az LCA koncentrációt a szérum referencia tartományban tartva kezeltünk Capan-2 sejteket. A sejtek életképességét MTT assay segítségével határoztuk meg. Továbbá vizsgáltuk az epiteliális mezenchimális tranzició (EMT) folyamatát. Az EMT-ben szerepet játszó marker gének (ß-catenin, Snail, Claudin-1, ZO-1, E-cadherin) fehérje szintű expresszióját Western blot technika segítségével vizsgáltam. Továbbá tanulmányoztam azt is, hogy az LCA befolyásolja-e a kemoterápiás szerek hatékonyságát kombinált kezelés során.
Eredményeim azt mutatják, hogy az LCA a humán szérum referencia tartománynak megfelelő koncentrációkban is csökkenti a Capan-2 sejtek életképességét. Kimutattuk azt is, hogy az LCA csökkenti a mezenchimális markerek (ß-catenin, Snail, Claudin-1) expresszióját, ugyanakkor emeli az epiteliális gének (ZO-1, E-cadherin) kifejeződését. Eddig eredményeink alapján elmondható, hogy az LCA nem befolyásolta a vizsgált kemoterápiás szerek (gemcitabine, 5-fluorouracil, oxaliplatin, paclitaxel és irinotecan) hatékonyságát.



